কলকাতায় শুভাংশু শুক্লা! কেমন ছিল তাঁর মহাকাশ সফরের অভিজ্ঞতা?

ওয়েব ডেস্ক: রাকেশ শর্মার পর তিনিই দ্বিতীয় ভারতীয়, যিনি মহাকাশের অভিজ্ঞতা নিয়ে পৃথিবীতে ফিরে এসেছেন। এমনকি, তিনিই এ দেশের প্রথম নাগরিক যিনি আন্তর্জাতিক মহাকাশ স্টেশনে পা রেখেছেন। তিনি শুভাংশু শুক্লা (Shubhanshu Shukla)। এবার তিনি পা রাখলেন শহর কলকাতায় (Kolkata)। অ্যাক্সিওম-৪ (AXIOM-4) মিশনে সাফল্যের সঙ্গে আন্তর্জাতিক মহাকাশ স্টেশন (ISS) থেকে পৃথিবীতে ফিরে আসার পর এটাই তাঁর প্রথম কলকাতা সফর। আর সেই সফরের প্রথম মুহূর্তেই শহরবাসীর উচ্ছ্বাসে ভেসে গেল বিমানবন্দর এলাকা।

২০২৫ সালের জুলাই মাসে প্রায় ১৮ দিন মহাকাশে কাটিয়ে পৃথিবীতে ফেরেন শুভাংশু। মহাকাশযাত্রার পর অগাস্টে কিছুদিন লখনৌতে পরিবারের সঙ্গে সময় কাটিয়ে এদিন পৌঁছলেন কলকাতায়। বিমানবন্দরের বাইরে তাঁর দেখা পাওয়া মাত্রই সাধারণ মানুষ, মহাকাশপ্রেমী তরুণ-তরুণী, বিভিন্ন সংগঠনের প্রতিনিধি— সকলেই শুভেচ্ছা জানাতে এগিয়ে আসেন।

আরও পড়ুন: উচ্চ মাধ্যমিকের চতুর্থ সেমিস্টারে মিলবে না বাড়তি পাতা, নয়া নিয়ম সংসদের

প্রায় ৪১ বছর পর দ্বিতীয় ভারতীয় হিসেবে মহাকাশে পৌঁছে নতুন ইতিহাস গড়েছেন শুভাংশু শুক্লা। নাসা-র এই মিশনে তাঁর নিষ্ঠা, দক্ষতা ও গবেষণামূলক কাজের জন্য আন্তর্জাতিক মহলে ইতিমধ্যেই প্রশংসা কুড়িয়েছেন তিনি। নিজেও বলেছেন, মহাকাশের নির্জনতা আর কঠিন পরিবেশেও তিরঙ্গাই ছিল তাঁর সাহসের উৎস।

শহরে তাঁর আগমনে তৈরি হয়েছে এক অনন্য উৎসবের আবহ। কলকাতার বিভিন্ন বৈজ্ঞানিক প্রতিষ্ঠান, বিশ্ববিদ্যালয় ও গবেষণা কেন্দ্র তাঁর সঙ্গে সাক্ষাৎ এবং সম্মান জানানোর প্রস্তুতিতে ব্যস্ত। জানা গিয়েছে, বিশেষ কিছু কর্মসূচি ও বৈজ্ঞানিক আলোচনা সভায় অংশ নেওয়ার জন্যই তিনি এই সফরে এসেছেন।