সুনীতার প্রত্যাবর্তন দেখা যাবে সরাসরি! কখন, কীভাবে? জানাল নাসা

ওয়েব ডেস্ক: দীর্ঘ প্রতীক্ষার অবসান। প্রায় ন’মাস মহাশূন্যে কাটানোর পর এবার পৃথিবীতে ফিরতে চলেছেন ভারতীয় বংশোদ্ভূত মার্কিন মহাকাশচারী সুনীতা উইলিয়ামস (Sunita Williams) এবং তাঁর সঙ্গী বুচ উইলমোর (Butch Wilmore)। তাঁদের ফিরিয়ে আনতে ইতিমধ্যে স্পেসএক্স-এর (SpaceX) ‘ড্র্যাগন’ মহাকাশযান আন্তর্জাতিক মহাকাশ স্টেশনে (International Space Station) পৌঁছে গিয়েছে। মার্কিন মহাকাশ গবেষণা সংস্থা নাসা (NASA) জানিয়েছে, মঙ্গলবার স্থানীয় সময় বিকেল ৫:৫৭, অর্থাৎ ভারতের সময় অনুযায়ী বুধবার ভোর সাড়ে ৩টায়, ফ্লোরিডার উপকূলে অবতরণ করবেন তাঁরা।

তবে সুনীতা এবং বুচের এই প্রত্যাবর্তন দেখা যাবে বিশ্বের যেকোনও প্রান্ত থেকে। স্বচক্ষে না হলেও মোবাইল স্ক্রিনে আপনিও দেখতে পাবেন এই দৃশ্য। নাসা জানিয়েছে, সোমবার ভারতীয় সময় সকাল ৮:১৫ থেকে সুনীতাদের অবতরণ প্রক্রিয়ার সরাসরি সম্প্রচার শুরু হবে। প্রথমে তাঁদের মহাকাশযানের দরজা বন্ধ করা হবে। এরপর আইএসএস থেকে তাঁদের মহাকাশযানের আলাদা হওয়ার প্রক্রিয়া শুরু হবে। সেই প্রক্রিয়া সম্পন্ন হলে নির্ধারিত সময়ে পৃথিবীর দিকে যাত্রা করবেন তাঁরা।

আরও পড়ুন: টর্নেডোর তাণ্ডব, রাতারাতি শ্মশানপুরীতে পরিণত হল মধ্য আমেরিকা!

উল্লেখ্য, ২০২৪ সালের জুন মাসে মহাকাশের উদ্দেশ্যে রওনা হয়েছিলেন সুনীতা ও বুচ। পরিকল্পনা ছিল মাত্র আট দিন মহাকাশে কাটিয়ে ফিরে আসার। কিন্তু তাঁদের যান বোয়িং স্টারলাইনারে যান্ত্রিক ত্রুটি ধরা পড়ায় মহাকাশেই ন’মাস ধরে আটকে ছিলেন তাঁরা। একাধিকবার তাঁদের ফেরার তারিখ পিছিয়ে গিয়েছে। অবশেষে, সকল প্রতীক্ষার অবসান ঘটিয়ে তাঁরা পৃথিবীতে ফিরে আসছেন।

View this post on Instagram

A post shared by International Space Station (@iss)

তবে ফিরে আসার আগে, সুনীতা এবং বুচ তাঁদের দায়িত্ব নতুন চার মহাকাশচারীকে হস্তান্তর করছেন। এই চারজন হলেন— মার্কিন মহাকাশ গবেষণা সংস্থা নাসা-র অ্যান ম্যাক্লেন ও নিকোল আইয়ার্স, জাপানি মহাকাশ গবেষণা সংস্থা জাক্সা-র মহাকাশ গবেষণা কেন্দ্রের টাকুয়া ওনিশি এবং রুশ মহাকাশ গবেষণা সংস্থা রসকসমস-এর কিরিল পেসকভ।